
הכנסת העשרים
מושב שלישי
<פרוטוקול מס' 720, 721>
מישיבת ועדת הכספים

יום רביעי, י"ג בסיון התשע"ז (07 ביוני 2017), שעה 10:00

<סדר היום:>
<הצעה לסדר-היום בנושא: "הצורך לשדרג את המקומות הקדושים בישראל כולל קבר רחל וקבר רבי עובדיה מברטנורא", של חבר הכנסת מיכאל מלכיאלי>
הצעה לסדר היום בנושא: "קריסת התחבורה הציבורית במירון – ל"ג בעומר"

נכחו:

<חברי הוועדה:> 
משה גפני – היו"ר

איתן ברושי

מיקי לוי

מנחם אליעזר מוזס

מיקי רוזנטל

חברי הכנסת:

ישראל אייכלר

יואב בן-צור

אורי מקלב

רחל עזריה

מיכל רוזין

<מוזמנים:> 
	מנהל אגף תיאום ובקרה, משרד הפנים 
	–
	ליאור פנחס שחר

	מנהל תחום, משרד התיירות 
	–
	אליהו ליפשיץ

	ע.מנהל הרשות הארצית לתח"צ, משרד התחבורה 
	–
	שירלי שמואל

	מלווה-חטיבת הדוברות-מ"י, בטחון פנים 
	–
	שבתי גרברצ'יק

	רפרנט שיכון באג"ת, משרד האוצר 
	–
	יובל טלר חסון

	מנהל מועצת בתי עלמין ירושלים
	–
	הלל הורביץ

	רפרנט תחבורה ציבורית באג"ת, משרד האוצר 
	–
	הראל שליסל

	יועמ"ש מחוז י-ם משטרת ישראל, בטחון פנים 
	–
	מיכאל פרנקנבורג

	נציג הארגונים החברתיים
	–
	דוד דהאן

	מוזמן/ת
	–
	דן מיכאל קדרון

	מוזמן/ת
	–
	רותם בין ליבני

	מוזמן/ת
	–
	אנדריי בובנובסקי

	מוזמן/ת
	–
	שלי  שאול 

	מוזמן/ת
	–
	יאיר  קובה 

	מוזמן/ת
	–
	יחיאל רודמן

	שדלן/ית (גורן עמיר יועצים בע"מ), מייצג/ת את אגד
	–
	יהושע שלמה זוהר


<ייעוץ משפטי: >
שגית אפיק

<מנהל הוועדה:>
טמיר כהן
<רשמת פרלמנטרית:>
שרון רפאלי

<הצעה לסדר-היום בנושא: "הצורך לשדרג את המקומות הקדושים בישראל כולל קבר רחל וקבר רבי עובדיה מברטנורא", של חבר הכנסת מיכאל מלכיאלי>
הצעה לסדר היום בנושא: "קריסת התחבורה הציבורית במירון – ל"ג בעומר"

<היו"ר משה גפני:>
בוקר טוב. אני מתכבד לפתוח את ישיבת ועדת הכספים. אני ממשיך את הדיונים. אני מאפשר לחבר הכנסת מיקי לוי שלא היה בתחילת הדיון להציע הצעה לסדר. הצעות לסדר של מיקי לוי תמיד מעניינות. 

<מיקי לוי (יש עתיד):>
אני הראשון שהייתי היום. אפילו פתחתי את הכנסת. ב-8:15 הייתי פה. העוזרת שלך אמרה לי, מה, כל כך מוקדם אתה בא? ב-8:00 היא ראתה אותי. 

<היו"ר משה גפני:>
כל הכבוד. 

<מיקי רוזנטל (המחנה הציוני):>
איפה חבר הכנסת מלכיאלי, המציע?

<היו"ר משה גפני:>
הוא לא נמצא. עכשיו אמר לי העוזר שלי שהוא - - - ייצג אותי.

<מיקי רוזנטל (המחנה הציוני):>
תייצג אותו. 

<היו"ר משה גפני:>
בסדר, אני בלאו הכי חשבתי לעשות מהכול דיון אחד בעניין הזה. 

<רחל עזריה (כולנו):>
על מה הדיון עכשיו? 

<היו"ר משה גפני:>
עכשיו על המקומות הקדושים. 

<רחל עזריה (כולנו):>
איזה מהם? 

<מיכל רוזין (מרצ):>
מה קורה לכנסת?

<היו"ר משה גפני:>
מה הבעיה? 

<מיכל רוזין (מרצ):>
אין דיונים בוועדות, במליאה הודיעו שיש ארבעה חוקים בלבד. מה קורה? לא התניעו?

<היו"ר משה גפני:>
אחרי שפתרנו את הבעיות של רשות השידור - -

<רחל עזריה (כולנו):>
אני אסביר לך – כל הפגרה כולם עבדו - -

<מיכל רוזין (מרצ):>
אחר כך אנחנו שומעים את הציבור שאנחנו עובדים קשה.

<היו"ר משה גפני:>
הייתי באיגוד החברות הציבוריות בתל-אביב. אמר לי מישהו שם, קראו לי לדיונים כאן ימים ולילות, והבנתי שאנחנו הולכים למלחמה עם סוריה עד שהגעתי לפה ואומרים לי, זה הנושא של רשות השידור והתאגיד. הלכתי לפתוח את החדשות ולא קרה שום דבר, אולי אפילו ירד קצת. 

<מיכל רוזין (מרצ):>
אבל יש דברים בוערים במדינה, לא? או שלא, ואפשר ללכת הביתה. 

<היו"ר משה גפני:>
א', יש. הבעיה שלא דנים על זה. 

חבר הכנסת מיקי לוי, בבקשה. רבותי, אני מבקש להפסיק את הדיונים. יש למיקי לוי הצעה לסדר, וההצעה לסדר שלו תמיד מעניינת. 

<מיקי לוי (יש עתיד):>
אדוני, תודה רבה לך. ב-31 בינואר ביקשתי דיון מהיר בנושא גירעון של 90 מיליון שקלים בבית-החולים רמב"ם. היה פה דיון מהיר לא פשוט, וקיבלתי את הצעתך לדחות בקשה של דוח על מצבו של בית-החולים עד 15 באפריל. הנה, אץ רץ לו הזמן, והדוח מאגף התקציבים באוצר לא הועבר. אתה יודע שאני מגן בדרך כלל על אגף התקציבים ועל האוצר, אבל זה מצטרף לכל מיני דברים שאגף התקציבים מזלזל דרכם בוועדה הזאת: נושא תמנע, נושא בית החולים בצפת ועוד כמה וכמה דברים. והנה, אפילו דוח על מצבו של בית החולים לא עובר. אני העברתי לך מכתב נוסף. אני חושש מאוד שנבוא בעוד חודשיים-שלושה והגירעון יגדל ל-150, ואין פוצה פה ומצפצף, ונמצא את עצמנו עם בית החולים "הדסה עין-כרם" מהדורה שנייה. 

<טמיר כהן:>
שלחנו תזכורות. 

<היו"ר משה גפני:>
אני מודה לך. אני אכנס לעניין. טמיר אומר שהמכתב שלך - -

<מיקי לוי (יש עתיד):>
בסדר, אבל האגף לא מגיב. 

<היו"ר משה גפני:>
אני אכנס לעניין. אני רק אומר לך, אגף התקציבים מזלזל בוועדה זה לא מדויק. אני לא רוצה להגן עליהם ולא רוצה - - - אותם. 

<מיקי לוי (יש עתיד):>
אני מגן עליהם תמיד, אתה יודע. 

<היו"ר משה גפני:>
אני יודע. אני יכול להביא שורה של נושאים שבהם משרד האוצר יודע שדיונים שמתקיימים כאן, חייבים למצוא להם פתרון, אחרת זה לא יהיה טוב. גם בנושא של בית-החולים בנהריה אני מקווה שאנחנו הולכים לפתור. על כל פנים, בוודאי חלק מהעניין נפתר. מכאן להבא הם ידעו שהדיון יתקיים כאן. פעמים רבות הם מבקשים ממני לדחות את הדיון ולבטל את הדיון בגלל הסיבה הזאת. אני מסכים אתך, אני אכנס לעניין, ואני אדבר איתם.

<מיקי לוי (יש עתיד):>
תודה. 

<היו"ר משה גפני:>
אתה יודע, יש לי כל הזמן שבעולם. אם זה לא ייפתר יהיה פה דיון שיהיה לא קל. תודה רבה. 


אנחנו עוסקים עכשיו בשני סעיפים שעניינם הוא המקומות הקדושים. זה נושא יותר כספי. חבר הכנסת מלכיאלי הגיש את ההצעה הראשונה שעל סדר היום. זאת הצעה שהועברה מהמליאה. הוא מדבר על שדרוג קבר רחל וקבר רבי עובדיה מברטנורא. יש הדבר השני – הצעה לסדר היום שלי בנושא קריסת התחבורה הציבורית במירון. יש פה מישהו מהתחבורה? אתם ממשרד התחבורה? 

<שירלי שמואל:>
אני העוזרת של מאיר חן, מנהל הרשות הארצית לתחבורה ציבורית ונעה אבירם, מנהלת אגף רישוי ותפעול תחבורה ציבורית. 

<היו"ר משה גפני:>
אני מבין שמאיר חן ויתר הבוסים שלכם נמצאים במנהרות בדרך לירושלים? בסדר. התייחסות יפה של משרד התחבורה לוועדת הכספים. אני מברך אתכם שאתן כאן. פחות מעניינת אותי התחבורה הציבורית, אבל נדון על העניין הזה. 

מי יודע להסביר האם עומדים לשדרג את הכפרים האלה? אולי אקדים ואומר – אנחנו במקרה עוסקים בקברים שכאדם דתי זה דבר חשוב מאוד. אני מעריך שיש רבים שהם מסורתיים שזה גם חשוב להם. למדינת ישראל מגיעים הרבה תיירים והרבה אנשים  שמגיעים לארץ ולמקומות הללו בעקבות הנושא הזה. המקום המתויר ביותר במדינת ישראל זה הכותל המערבי, והמקום השני זה מירון – הקבר של רבי שמעון בר-יוחאי. אליו מגיעים 1.2 מיליון איש ואולי אפילו 1.5 מיליון איש. זאת כמות של תיירות בלתי רגילות. 

אני רוצה לשתף אתכם. אני לא יודע אם כולם מודעים לעניין הזה. כל פעם לפני שמגיע ל"ג בעומר שמגיעים בו 1.5 מיליון איש בכמויות, בלי עין הרע, ממש גבוהות, יש שר שמעביר 10-4 מיליון שקל, זורק כמה מיליונים, ואחרי זה רבים כל מיני חברי כנסת, והמיליונים האלה לא פותרים שום בעיה. הבעיה נשארת. כולם יודעים שהבעיה תישאר. המציאות היא שבכבישים הצרים שעולים למירון ובאתר שם שיכולים להיכנס אליו 30 איש מכניסים מיליון איש, וחושבים שעם כמה מיליונים שכל אחד יכתוב בעיתון שלו שהוא סידר שהעבירו קצת כסף, והציבור קונה את הלוקש הזה – שהבעיה נפתרת. הבעיה לא נפתרת. שיהיה האיש הכי טוב במשרד הדתות, שיהיה הקצין הכי טוב במשטרה – הבעיה לא תיפתר. אי אפשר להכניס פיל לחור של מחט. אין מציאות כזאת. 

מיקי, אנחנו למדנו פיסיקה? מותר לנו? 

<מיקי רוזנטל (המחנה הציוני):>
לא היה.  

<היו"ר משה גפני:>
לא למדנו. אבל אנחנו יודעים שאי אפשר לפתור את הבעיה במירון. אני מבקש שהממשלה תקום ותגיד, אין לי שום עניין לפתור את הבעיה הזאת, אני רוצה לזרוק כמה מיליונים כל פעם כדי שחברי הכנסת החרדים יריבו ביניהם מי הביא את הכסף. זה הכול. כשאני קורא את הידיעות האלה אני מתפקע מצחוק. העבירו 4 מיליון שקל. אני יושב בישיבה של ראשי המפלגות אצל ראש הממשלה, אז קם אחד השרים, ואומר, אבל העברתי 4 מיליון שקל. משום הכבוד ומשום הנימוס לא אמרתי כלום. כמעט בכיתי, אבל העדפתי לצחוק. אין מציאות כזאת. 

אני מבקש לשמוע מכם, גם אנשי המשטרה, האם יש, לפי דעתכם, פתרון? אני לא נוסע לחו"ל. כשיש חופשה אני נוסע ליום-יומיים עם המשפחה לגליל. אני אוהב מאוד את הגליל. אני נוסע בכבישים האלה. הנופים שם מרהיבים. אבל זה מקום בשביל שתי מכוניות ביום, לא בשביל כמות כזאת של רכבים. למה מחכים, חס וחלילה, לאסון שיקרה? הרי הוא יקרה. 

אני ביקשתי, ואני מבקש כאן בדיון שתוקם ועדה ממשלתית שיעמוד בראשה שר האוצר, ויהיו חברים בה מנכ"לי המשרדים שנמצאים בעניין ועוד ארבעה אנשי ציבור שמייצגים גם את הציבור בנושאים הללו. 

<מנחם אליעזר מוזס (יהדות התורה):>
גם חברי כנסת. 

<היו"ר משה גפני:>
לא. 

<מנחם אליעזר מוזס (יהדות התורה):>
למה לא? 

<היו"ר משה גפני:>
בגלל שלא. אני מדבר על אנשי מקצוע. 

<מנחם אליעזר מוזס (יהדות התורה):>
אבל אנחנו המומחים בדבר. 

<מיכל רוזין (מרצ):>
אז - - - לנו - - -

<היו"ר משה גפני:>
אתה תהיה שם בכל מקרה כי אם לא יכניסו אותך תשבור את הדלת. 

<מנחם אליעזר מוזס (יהדות התורה):>
כן. אני אבוא מהחלון. 

<היו"ר משה גפני:>
לשנות את כל התשתית הקיימת במקום הזה. גם את תשתית הכבישים, גם תשתית המבנה עצמו, להרחיב הכול שם. יש אנשים שבאים לל"ג בעומר. הם באים מארצות-הברית, מאוסטרליה – מכל מיני מקומות. אני מתאר לעצמי שכשהם חוזרים הם אומרים ככה: הם אומרים, מדינת ישראל, באמת כל הכבוד לה – יש שם הרים יפים, נוף יפה, אנשים טובים אפילו מפעם לפעם –  אבל מדינת עולם שלישי. אני גר בניו-יורק, אני יודע מה עושים, איך עושים כבישים ותשתיות. אני מגיע לשם, אני רואה כל כך הרבה אנשים – סביר להניח שהמדינה משקיעה שם. זה מה שהיא יודעת להשקיע – כביש צר ומפותל, מקום אירוע של כמה מטרים ספורים, ברזלים – ואני לא רוצה להעליב שום מדינה באסיה – אבל זה כמו במדינת עולם שלישית. 

<איתן ברושי (המחנה הציוני):>
תעביר את זה לעמונה. שם זה יסתדר.

<היו"ר משה גפני:>
זאת תמונת המצב. נמצא פה מישהו ממשרד הדתות? 

<הלל הורביץ:>
אני ממועצת בתי העלמין ביחס לברטנורא, לא ביחס למירון. 

<היו"ר משה גפני:>
בבקשה. 

<הלל הורביץ:>
אני מנכ"ל מועצת בתי העלמין ירושלים. זומנתי לסוגית קבר הרב ברטנורא. רבנו ברטנורא חי בירושלים לפני 500 שנה. הוא היה גדול מפרשי המשניות. הוא היה רבה של ירושלים וגם היה תקופה בחברון. הוא נקבר בתחתית הר הזיתים ליד מעין השילוח במערה שמאז ועד היום נקראת "מערת הבטרנורא". המקום שם גובל עם סילוואן, והצוק שיושב מעל הקבר משמש כספורט לערבים לזרוק כל מה שאפשר על הקבר, לטנף את כל האזור, להשחית את מה שאפשר שם. מי שמתקרב לשם גם חוטף אבנים, לצערנו. אנחנו במועצת בתי העלמין חידשנו מסורת מאוד חשובה של הילולת הרב מברטנורא ב-ג' בסיוון. זה היה לפני כשבועיים. הגיעו כאלפיים איש. אני רוצה גם לציין פה, אם מותר - -

<היו"ר משה גפני:>
האמת היא שמותר, אבל אסור. למה? כי אין לי הרבה זמן לדיון. 

<הלל הורביץ:>
אז קצר מאוד. אני רק רציתי להגיד שיושב-ראש הוועדה עוזר לנו מאוד בפעילות. 

<היו"ר משה גפני:>
כן, תכתבו את זה בעיתון, אל תגיד לי. אתה אומר לי? בעיתון אתם כותבים אחרת. 

<מיקי לוי (יש עתיד):>
זה יעזור לו בפריימריז. 

<הלל הורביץ:>
- - - שבחו בפניו. 

<היו"ר משה גפני:>
ראיתי שיש ידיעה בעיתון. זה לא חשוב. זה כמו ראש הממשלה הבריטי. מה אתה אומר לי את זה פה? תגיד את זה בעיתון. 

<הלל הורביץ:>
יהיה בעיתון. 

<היו"ר משה גפני:>
זה יעזור לי לפריימריז. אין לנו הזמן. המציע לא נמצא. אני לקחתי את זה על עצמי, אבל אני לא מכיר את זה. אנחנו עוסקים בכסף. מה אתה מציע? יש בעיה או אין בעיה? 

<הלל הורביץ:>
יש בעיה גדולה מאוד. הקבר הזה נמצא בשיפולים של הר הזיתים במקום שיש למעלה מ-20,000 קברים מחוללים מאז השלטון הירדני. מ-1948 ל-1967 – 19 שנות הכיבוש הירדני – בית הקברות בהר הזיתים חולל והושמד. הפכו אותו לחניונים ולכבישים. לפני כעשור הממשלה השקיעה כ-50 מיליון שקל לשיקום הר הזיתים. הכסף הושקע, והפרויקט הסתיים כי הכסף הסתיים. נשארו למעלה מ-20,000 קברים שלא שוקמו, שהגבול שלהם זה מערת הברטנורא. עכשיו אנחנו עושים מאמץ מול משרד ראש הממשלה ומשרד האוצר כדי לאגם משאבים לחדש את הפרויקט. צמצמנו אותו למינימום, עשינו תכנית של 7 מיליון שקל לשנה. נמצא פה נציג של אגף התקציבים. הגשנו את זה גם למנכ"ל וגם למעין נשר, הרפרנטית שלנו. אנחנו רוצים את עזרת יושב-ראש הוועדה מול משרד האוצר ולשכת ראש הממשלה לאגם את המשאבים כדי שנוכל לקדש את זה. אנחנו הכנו תכנית מפורטת. 

<היו"ר משה גפני:>
זה לא עומד על סדר היום. 

<הלל הורביץ:>
הברטנורא זה חלק מהעניין הזה. 

<היו"ר משה גפני:>
כמה עולה לשקם את קבר הרבי עובדיה מברטנורא.  

<הלל הורביץ:>
אני לא יודע להגיד כמה. לא הרבה כסף. 

<היו"ר משה גפני:>
אתה מעלה את העניין של הר הזיתים, אז הוקמה עכשיו שדולה. 

<מיכל רוזין (מרצ):>
לזה 7 מיליון לשנה? 

<הלל הורביץ:>
ל - - -

<מיכל רוזין (מרצ):>
לא כולל 100? 

<הלל הורביץ:>
כולל 100. תכנית לשלוש שנים. ב-7 מיליון שקל לשלוש שנים נוכל לשקם את מרב האזור שלא שוקם עדיין, וחולל על-ידי הירדנים. 

<היו"ר משה גפני:>
הרב הלל, אנחנו מודים לך על העבודה שאתה עושה.

<הלל הורביץ:>
בקשר לברטנורא יש  - - -

<היו"ר משה גפני:>
בסדר. חבר הכנסת בן-צור עומד בראש השדולה. הוא החתים אותי, ואני חתמתי לו. אתה תפנה אליו, ותבקש שהוא יסדר את זה. 

<מיכל רוזין (מרצ):>
רק לי אתה לא חותם על דברים? 

<הלל הורביץ:>
אני באמת אומר מקצת שבחו של היושב-ראש - -

<היו"ר משה גפני:>
תעשה לי טובה. בעיתון, בעיתון. 

<הלל הורביץ:>
- - אני חושב שאם היושב-ראש ייכנס לעניין הזה יש לנו יותר סיכוי להצליח. 

<היו"ר משה גפני:>
אמרתי לך, זה הסיפור עם ראש הממשלה הבריטי. כתב ה"גארדיאן" היה כותב נגדו כל הזמן. יום אחד הם נפגשו בשירותים אז כתב ה"גארדיאן", בחור צעיר, אמר, זה לא רק מה שאני כותב עליה, אתה עושה גם דברים טובים. ראש הממשלה הבריטי אמר לו – מה שאתה אומר לי בשירותים תכתוב ב"גארדיאן"; מה שאתה כותב ב"גארדיאן" תגיד לי בשירותים.

<הלל הורביץ:>
בכל מקרה, בכל מקום אני מציין בשבח העוזרים לנו. שיהיה ברור, אנחנו מאוד מקפידים על זה. 

<היו"ר משה גפני:>
בסדר, אני קראתי עיתונים. 

לגבי נושא מירון, אנשי המשטרה, בבקשה. מי יכול להתייחס לעניין? 

<מנחם אליעזר מוזס (יהדות התורה):>
אני רשום? 

<היו"ר משה גפני:>
אתה תקבל, ודאי. אנחנו לא נזוז מפה בלי שלא תביע את עמדתך. 

<מנחם אליעזר מוזס (יהדות התורה):>
אולי אני גם יכול לסכם. 

<היו"ר משה גפני:>
אני לא מסכם. עכשיו דיברתי על הנושא של הר הזיתים. 

בבקשה, מי מדבר? 

<מיכה טובול:>
שלום, אני מיכה טובול, ראש ענף רישוי ואבטחה במחוז צפון, המחוז המשטרתי שמארח ואחראי לכל ההילולה. חשוב לי להדגיש שהמחוז הצפוני נמצא לפני סיכום ולקחים של כל מבצע מירון. זה אומר שאנחנו עדיין לא הנחנו את הלקחים הסופיים שלנו, ואנחנו נעשה את זה לקראת סוף החודש. יחד עם זאת אפשר לומר שמבחינתנו זאת לא הפעם הראשונה שאנחנו משתתפים בוועדות, וזה מספר שנים עולות הבעיות שנה אחרי שנה. אני באמת לא רוצה לכוון לסיכום של השנה כי על כך הדברים ייכתבו בצורה מסודרת. 

<יחד עם זאת דיברת על בעיות תשתית. כמו שציינת מבחינתנו מדברים כל הזמן על הרחבת חניונים, הרחבת טרמינלים ושטחים שצריכים לטובת ההילולה. כל שנה עולה מחדש נושא הרחבת הכבישים. כל מי שנוסע למירון יודע שההגעה לציון היא על כביש דו-מסלולי צר. כמו שציינת, זה האתר השני המתויר בארץ בהיבט הדתי אחרי הכותל המערבי. דיברת על נושא האתר עצמו, אז כמובן, באתר עצמו אנחנו מעלים את זה כל שנה כדי להכיל יותר - -

>
<היו"ר משה גפני:>
איפה מעלים את זה? 

<מיכה טובול:>
בכל הדיונים. 

<היו"ר משה גפני:>
מול מי? 

<מיכה טובול:>
מול כל המשרדים שישבנו איתם: משרד האוצר, משרד הדתות. מדברים על הרחבת המתחמים כדי שיוכל להכיל כמות של אנשים שמגיעים. 

<היו"ר משה גפני:>
יש סיכוי שהמשטרה תוכל במצב הזה לאבטח, ולהיות בטוחים בעצמם שאותם מאות אלפים או למעלה ממיליון שמגיעים, אפשר לאבטח את נסיעתם ואת שהייתם? אתם בטוחים בזה? 

<מיכה טובול:>
במצב הדברים הנתון משטרת ישראל עושה את המקסימום.

<היו"ר משה גפני:>
אין לי ויכוח שהיא עושה. אני לא הולך להעביר ביקורת על אף אחד היום. אני שואל, האם יש אפשרות שהמשטרה תוכל לאבטח אירוע כזה באופן שאפשר ללכת לנוח ולהגיד, הכול בסדר? כמו שיכול לקרות במקומות אחרים הרבה פחות מסוכנים. 

<מיכל רוזין (מרצ):>
אפשר לשאול שתי שאלות מקדמיות שחסר לי מהדברים. כדי לדעת האם הם מסוגלים לאבטח אנחנו צריכים לדעת את נתוני הבסיס: כמה שוטרים הוקצו לאירוע האחרון? מה סדר גודל המשאבים? כלומר אם אתה רוצה לדעת כמה צריך להוסיף. 

<היו"ר משה גפני:>
כמה שיוסיפו לא יעזור. 

<מיכל רוזין (מרצ):>
לפי מה שאתה אומר, הדיון מיותר. 

<היו"ר משה גפני:>
הדיון לא מיותר. צריך לשנות את כל המצב. 

<מיכל רוזין (מרצ):>
לכן חשוב לדעת מה המצב היום. 

<מיכה טובול:>
משטרת ישראל השקיעה במבצע האחרון 5,000 שוטרים מסביב לשעון. זאת הילולה שכפי שאת יודעת התחילה ביום שישי והמשיכה למוצאי שבת-ראשון ואפילו עד יום שלישי. 

<מיכל רוזין (מרצ):>
5,000 הועסקו בשבת? 

<מיכה טובול:>
לא. 5,000 סך הכול בכל המבצע. לגבי השאלה השנייה שלך זה משהו שמשטרת ישראל לא מתעסקת בכל הנושא של התקצוב. מי שמתעסק בזה זה משרדי הממשלה שקשורים לעניין, ובראש ובראשונה משרד הדתות באמצעות המשרד למקומות הקדושים.  

<מיכל רוזין (מרצ):>
שאלתי על התקציב של המשטרה. 5,000 שוטרים זה שווה כסף. כמה משאבים המשרד לביטחון פנים והמשטרה מקצים לאירוע הזה? זה כדי שנדע כמה צריך להוסיף.  

<מנחם אליעזר מוזס (יהדות התורה):>
הוא לא מנהל את אגף התקציבים במשטרה. 

<מיכל רוזין (מרצ):>
אני לא שואלת אותו ספציפית. יש פה נציגי משטרה וגם היה פה עד לפני רגע יועץ השר לביטחון הפנים. ראוי שנדע את התקציב. 

<שבתאי גרברצ'יק:>

אני מדוברות המשטרה. אני דובר למגזר הדתי והחרדי. הנושא הוא לא הכסף. הכסף הוא תוצאה של הדבר. יש פה עניין של תשתיות של חניונים. כדי לבנות חניונים נוספים, עשרות דונמים. כפי שהרב אייכלר מדבר שנים על 50 דונם חניונים נוספים – להזיז שיח אי אפשר להזיז. 

<איתן ברושי (המחנה הציוני):>
לקחתם אדמה מקיבוץ צבעון, הפכתם אותה למגרש חנייה.

<מיקי לוי (יש עתיד):>
הם לא. המשטרה לא לוקחת. 

<איתן ברושי (המחנה הציוני):>
הפכו את זה למגרש חנייה. כאילו מגלים פה כל פעם את אמריקה. כמה שנים כבר קיים האירוע הזה? איזה לקחים יש לכם? הרי צריך לעשות את זה כמו שצריך. עכשיו תגיד שאין לקחים. הרי זה חוזר כל שנה. מה ההפתעה פה? 

<היו"ר משה גפני:>
אבל זה לא הוא. 

<קריאות:>
- - -

<היו"ר משה גפני:>
אבל מה אתה רוצה ממנו? 

<מיקי לוי (יש עתיד):>
למה שאתה לא מודע לו, ברושי, זה שכל שנה ואחרי כל אירוע משטרתי כלשהו מבוצע תחקיר. 

<איתן ברושי (המחנה הציוני):>
כן, אבל זה חוזר על עצמו. 

<מיקי לוי (יש עתיד):>
לא תמיד יש פתרונות. 

<מיכל רוזין (מרצ):>
יש. צריך לשבת עם משרד התחבורה - - - 

<מיקי לוי (יש עתיד):>
אין בעיה, מיכל. איך אמר אייכלר? 5,000 דונם. 

<איתן ברושי (המחנה הציוני):>
אמרת "עולם שלישי". זהו. 

<מיקי לוי (יש עתיד):>
50 דונם יפתרו את הבעיה. 

<היו"ר משה גפני:>
מר גרברצ'יק, בבקשה. 

יושב-ראש המרכז הארצי למקומות הקדושים ליד השולחן, אנחנו מחכים לך כבר הרבה זמן. 

<שבתאי גרברצ'יק:>

עקרונית, כפי שהיושב-ראש אמר וכפי שחברי הכנסת אמרו, מדובר פה בתשתיות. הכול מתחיל ונגמר בתשתיות. ברגע שהתשתיות תהיינה מוכנות לקלוט כמות כל כך גדולה של אנשים ובעלייה כל שנה, יהיה לנו יותר קל. זה הכול. 

<מיכל רוזין (מרצ):>
לא אמרתם כלום. 

<היו"ר משה גפני:>
תודה רבה. משרד התחבורה, בבקשה. 

מה את רוצה שהוא יגיד? 

<מיכל רוזין (מרצ):>
נתונים, משהו. ישבו עם משרד התחבורה, אמרו, אנחנו צריכים – מדברים באוויר. 

<היו"ר משה גפני:>
תכף נשמע את אגף התקציבים. המשטרה היא לא הכתובת. 

<מיכל רוזין (מרצ):>
המשטרה צריכה להגיד מה היא צריכה. 

<מיקי לוי (יש עתיד):>
היא אמרה, מיכל. 

<מיכל רוזין (מרצ):>
היא לא אמרה. 

<היו"ר משה גפני:>
אמרה, אמרה. 

<שבתאי גרברצ'יק:>
יותר כבישים - -

<מיכל רוזין (מרצ):>
זה אמירות כלליות. 

<מיקי לוי (יש עתיד):>
נתונים מדויקים. 

<ישראל אייכלר (יהדות התורה):>
כל שרי המשטרה בעשור האחרון אמרו – תנו לי 50 דונם לאוטובוסים והכול יזרום.


<היו"ר משה גפני:>
תכף נברר את זה. משרד התחבורה, בבקשה. 

<נעה אבירם:>
ביקשתם לשמוע נתונים על האירוע, אז מהצד של התחבורה הציבורית מדברים על אירוע שהתפרס השנה במשך יומיים וחצי, אבל בגדול אירוע של 36 שעות, רבע מיליון מבקרים שכולם בשלב זה או אחר של הנסיעה שלהם מגיעים בתחבורה ציבורית. השנה הוקצו 2,500 אוטובוסים, ועשו בסך הכול 8,500 נסיעות - -

<היו"ר משה גפני:>
לא כל כך חשוב לי, האמת. 

<נעה אבירם:>
אני רק אומרת שצריך - -

<היו"ר משה גפני:>
נתתי לך רשות דיבור כדי לדעת, כי משרד התחבורה עוסק הרבה מאוד בפיתוח תשתיות של תחבורה. אני נוסע כל יום במנהרות שעשיתם שם, וכל פעם אתם מרחיבים את המסלול השלישי. אני כל הזמן מחפש את המסלול השלישי. אתם עושים עבודה במקומות מסוימים בסדר, ובמקומות אחרים – מצוין. בפריפריה מה שעשיתם היה טוב מאוד. אנחנו נוסעים היום מצומת "גולני" לצומת "קדרים" – כביש עם נוף, משהו רציני. האם חשבתם פעם להפוך את הכבישים שעולים למירון לארבעה מסלולים. 

<קריאה:>
- - - הצעות. 

<היו"ר משה גפני:>
אני לא מחפש הצעות. אני שואל את המשרדים. 

<נעה אבירם:>
אני אגיד בגדול על הנושא של התשתיות. 

<היו"ר משה גפני:>
לא בגדול. תגידי בקטן. תגידי האם יש תכנית. 

<נעה אבירם:>
אני מנהלת אגף רישוי ותפעול של תחבורה ציבורית. אני לא ממונה על נושא תשתיות הכבישים – ארבעה נתיבים, שלושה נתיבים או שניים. אני אומרת מפורשות שחסרה תשתית במעגל הראשון ובמעגל השני שתאפשר לקלוט את כל מספר המגיעים מדי שנה - -

<היו"ר משה גפני:>
יש לכם תכנית כזאת? 

<נעה אבירם:>
השטחים סביב ההר סטטוטורית לא שייכים לתחבורה. 

<היו"ר משה גפני:>
למי הם שייכים? 

<נעה אבירם:>
יש שם שטח של קיבוץ צבעון שמדי שנה אנחנו משקיעים - -

<ישראל אייכלר (יהדות התורה):>
צבעון זה רחוק. אנחנו מדברים על השטח עצמו. 

<איתן ברושי (המחנה הציוני):>
זה לא כל כך רחוק. 

<היו"ר משה גפני:>
בשטח עצמו. 

<נעה אבירם:>
בצבעון יש שטח שמשמש כחניון - -

<היו"ר משה גפני:>
אני שואל על השטח עצמו שאמר חבר הכנסת אייכלר. למי זה שייך? 

<נעה אבירם:>
למועצה האזורית. אין שם שטחים סטטוטוריים - - -

<היו"ר משה גפני:>
זה שייך לוועד מירון? למה זה שייך? 

<נעה אבירם:>
אין שם הכשרת קבע. הכול זמני. 

<היו"ר משה גפני:>
את אולי יודעת להגיד לי יותר פרטים? 

<מנחם אליעזר מוזס (יהדות התורה):>
אני יודע. 

<היו"ר משה גפני:>
אתה לא תגיד. אתה לא משרד התחבורה. 

<מנחם אליעזר מוזס (יהדות התורה):>
אני יודע. 

<היו"ר משה גפני:>
תודה רבה. אתם כל הזמן משחררים את המשרדים מאחריות. 

<מנחם אליעזר מוזס (יהדות התורה):>
לא, חלילה. 

<היו"ר משה גפני:>
אתם הולכים ויושבים איתם. אל תשבו איתם, ואל תיסעו איתם ברכבת. 

<מנחם אליעזר מוזס (יהדות התורה):>
יש לי חדשות.

<היו"ר משה גפני:>
אני עוסק בישנות. כל הזמן אנחנו כמו אידיוטים הולכים ויושבים עם השרים, ומשבחים אותם ומפארים אותם, ונשארים עם מדינת עולם שלישי. מקומות שלא נוסעים שם הרבה מכוניות יש בהם ארבעה מסלולים. אני מברך על כך, זה בסדר, כך צריכה להיות מדינה מודרנית. אין להם אפילו תכנית להרחיב את הכבישים למירון. אתם לא מבינים את זה. אם היה מגיע - -

<נעה אבירם:>
- - -

<היו"ר משה גפני:>
אל תגידי לי. אם היה מגיע זמר ל"גני התערוכה" בתל-אביב הכול היה נפתח שם. אתם אפילו לא מבינים את זה. אל תדברו בשמם. 

<מיכל רוזין (מרצ):>
אתה, כנראה, צריך יותר פעילי ליכוד באזור. 

<היו"ר משה גפני:>
איפה? 

<מיכל רוזין (מרצ):>
תבדוק איפה ארבעה מסלולים, איפה - - -

<היו"ר משה גפני:>
פעילי הליכוד למדו שהם מתחנפים לחברי הכנסת החרדים, והכול בסדר. זה ייגמר.

<מנחם אליעזר מוזס (יהדות התורה):>
לא אלי. 

<היו"ר משה גפני:>
לא אליך. תודה רבה. 

משרד האוצר, בבקשה. 

<יובל טלר חסון:>
אני רפרנט דתות באגף התקציבים. לגבי דברי היושב-ראש על ההשקעה בתשתיות – במהלך השנים האחרונות בוצעה השקעה רבה בתשתיות, החל בוועדת ויז'ניצר עוד כשהמרכז למקומות קדושים היה תחת אחריות משרד התיירות. ועדת ויז'ניצר קבעה על השקעה נרחבת בתשתיות - -

<ישראל אייכלר (יהדות התורה):>
מה ההשקעה? 

<היו"ר משה גפני:>
רגע. 

<ישראל אייכלר (יהדות התורה):>
אני רוצה לשמוע מספר. "השקעה רבה". 

<היו"ר משה גפני:>
בסדר, הוא יגיד. 

<יובל טלר חסון:>
ועדת ויז'ניצר עשתה בדיוק את המטלה שעליה היושב-ראש מדבר לגבי קביעת השקעה בתשתיות לכל המרחב של מירון. הוועדה הזאת השלימה את עבודתה, והושקעו התקציבים לפיתוח מירון. בנוסף - -

<ישראל אייכלר (יהדות התורה):>
לא שמענו מספר. 

<יובל טלר חסון:>
אני לא יודע להגיד מה המספר. אני אוכל להחזיר לחבר הכנסת תשובה. 

במשך השנים ממשיכה ההשקעה בתשתיות החל בכסף שמשרד התחבורה שם בשנה שעברה לצורך תאורה בכבישי הצפון, ובהמשך בהשקעה בתשתיות נוספות שהמשרד לשירותי דת עשה במסגרת תכנית לדרכי קודש - -

<מנחם אליעזר מוזס (יהדות התורה):>
"נתיבי צדיקים". 

<יובל טלר חסון:>
נכון. 

<היו"ר משה גפני:>
אפשר לשנות את השם ולעשות מזה כבישי רשעים? 

<יובל טלר חסון:>
אני לא אחראי לשם הזה. 

<מיכל רוזין (מרצ):>
המחשב קובע. אתה לא מכיר את זה? 

<יובל טלר חסון:>
בנוסף לזה יש הסכמות עם המשרד על השקעות נוספות בתשתיות בשנה הקרובה. 

<היו"ר משה גפני:>
אמרת שהייתה ועדת ויז'ניצר. האם יש תכנית להרחיב את הכבישים שעולים למירון? 

<יובל טלר חסון:>
אני לא יודע בדיוק. 

<מנחם אליעזר מוזס (יהדות התורה):>
אני יודע בדיוק. 

<מיכל רוזין (מרצ):>
נראה שרק אם יקרה אסון אז משהו יקרה. זה נראה שרק אם יקרה אסון, חס וחלילה, פתאום יתעוררו כולם ותהיה תכנית תוך שבוע, תקציב והכול. 

<היו"ר משה גפני:>
בדיוק. 

<יובל טלר חסון:>
הייתה ועדה הממשלתית שהסתיימה אז, וכל שנה על אף דברי המשטרה דברים נעשו בתיאום עם -- - - גם משרד התחבורה, גם המשרד לביטחון הפנים, משרד האוצר וגם המשטרה יחד עם משרד הדתות שמתכנן את האירוע יושבים ביחד ומגבשים את ההתנהלות. יצוין גם שלצורך ההפעלה הם הוציאו תקציבים הולכים וגדלים בשנים האחרונות בגלל הטיפול בהיקף המגיעים. 

<היו"ר משה גפני:>
זה כסף שנזרק בפח. 

<מיכל רוזין (מרצ):>
אני חשבתי שרק בשאר ועדות הכנסת לא נותנים מספרים, ובוועדת כספים נותנים מספרים.

<היו"ר משה גפני:>
המספרים פחות חשובים לדיון הזה. 

בקיצור, אין לך עמדה לגבי מה שהעליתי. תאורה אני לא מוצא שם. בכבישי הצפון כן, שם לא. אבל המסלולים נשארים אותם מסלולים. 

יוסי שוינגר, מנכ"ל המרכז הארצי למקומות הקדושים, בבקשה. אין לנו הרבה זמן. אני אגיד לך על מה הדיון. כל שנה אנחנו משקיעים הרבה כסף, ובכל הארץ יש פיתוח מואץ בלתי רגיל שאנחנו מברכים עליו. אין פיתוח בנושא של מירון אף על פי שמדובר, כפי שנאמר פה קודם – האתר התיירותי השני בגודלו. זורקים פה כסף, הולך לטמיון. אפילו במקרה הנוכחי לא לוקחים שם חניונים. יש שם מושב סמוך לקברו של ר' שמעון בר-יוחאי. בבקשה, תגיד מה אתה אומר. 

<יוסי שוינגר:>
יש פה טעות בסיפור של מירון. צריך לחלק את האתר וסביבתו ואת הדרכים המובילות אליו. אלה שני נושאים שונים לגמרי.

<היו"ר משה גפני:>
זה ממש לא טעות. 

<יוסי שוינגר:>
אני אומר, בהסתכלות שלי. אני קטונתי. 

<היו"ר משה גפני:>
יש יותר נושאים, זה לא רק שניים. 

<יוסי שוינגר:>
אני אומר, קטונתי. אני מנסה להסביר שזה שני נושאים - -

<היו"ר משה גפני:>
יש האתר של מירון של ר' שמעון בר-יוחאי, יש הכבישים שמובילים אליו. דיברנו על זה. יש גם מושב מירון ליד זה שכולכם פוחדים מהיושב-ראש שם. יש כמה נושאים. את כל הנושאים העליתי? 

<יוסי שוינגר:>
אני אשתדל להתייחס. 

לגבי דרכי הגישה המובילות – יש תכניות, חלקן תכניות ישנות. אבל היות שמדובר בסדר גודל של עשרות מיליונים, אם לא למעלה מכך, ברגע שאנחנו מנסים להשיג כל שנה עוד מיליון או פחות מיליון, כמובן, זה לא יעזור. גם ועדת ויז'ניצר המהוללת שעשתה, ואי אפשר לזלזל, אבל עדיין לא הגענו אפילו ל-50% מהצורך שצריך לעשות שם. ברור שצריך הרחבת דרכים, אין ויכוח בכלל. אגב, ראש המועצה הוא מהליכוד. זה לא נכון, גברתי חברת הכנסת. 

<היו"ר משה גפני:>
לא זה היא אמרה. 

<ישראל אייכלר (יהדות התורה):>
היא אמרה משהו נכון. כולם שם חברי מרכז הליכוד, והם לא דואגים ובאים למירון. 

<היו"ר משה גפני:>
הם כן דואגים, הם מסדרים מיליון. ראיתי שגם אנשי ש"ס עזרו לך. 

<יוסי שוינגר:>
אנחנו לא מסתכלים על ההשתייכות הפוליטית. 

<מיכל רוזין (מרצ):>
חס וחלילה. 

<יוסי שוינגר:>
רשב"י היה אוניברסלי, כלל ישראל. 

<היו"ר משה גפני:>
אוניברסלי. העיתון טעה שם במה שהוא אמר.

<מיכל רוזין (מרצ):>
גם מרצ. 

<יוסי שוינגר:>
אם זנדברג עוזרת במאה שערים זה ימי משיח. 

<מיכל רוזין (מרצ):>
לא. 

<יוסי שוינגר:>
בכל מקרה ברגע שהתפיסה היא להעביר כל שנה את ההילולה בהצלחה קשה לרדת ליסודם של דברים. צריך גילום של כל משרדי הממשלה לתכנית מערכתית. היא קיימת. יש תכנית כביש שיעקוף את כל מושב מירון כדי שלא נצטרך בכלל להגיע דרך מושב מירון. זה פותר את השאלות של היושב-ראש כי אם אתה כן בא לעימות עם המושב או לא, יש שורה של תכניות. כרגע במצב הקיים אנחנו מנסים להעביר הילולה בשלום. שנית באתר עצמו נעשים דברים גדולים: הורחבו שטחי הדלקה, יש תוספות מתוספות שונות. אבל עוד לא הגענו למנוחה ולנחלה. יש גם שותפות של משרד הנגב והגליל שנותן לפרויקט שנקרא "נתיבי צדיקים" שנותן פתרון לדרכי גישה לאתרים קדושים בגליל ובגליל העליון. כמובן, אם נקבל 50 או 100 מיליון שקל אז כל השאלות של היושב-ראש לא יהיו. היות שאין ככה הכול נראה. תודה. 

<היו"ר משה גפני:>
תודה רבה. חבר הכנסת מקלב, בבקשה, ואחריו חבר הכנסת מוזס. 

<אורי מקלב (יו"ר ועדת המדע והטכנולוגיה):>
תודה רבה ליושב-ראש על עצם קיום הדיון. מעבר למירון שזה אתר תיירות שמבקרים בו הרבה, בסופו של דבר זה גם מקום קדוש. אומה שמכבדת את המקומות הקדושים שלה היא צריכה לשמר אותה ערכית, היא צריכה להשקיע ולאפשר גם הגעה וגם שהייה מכובדת במשך כל השנה וגם בל"ג בעומר כאומה שחייבת למקומות הקדושים שלה. לאחר מכן יש גם הנושא הכלכלי והתיירותי שמביא תיירים וכו'. צריך גם להגיד שמירון זה לא רק ל"ג בעומר, זה כל השנה. זה גם בימים מיוחדים כמו ראש חודש, ז' באדר, חודש אלול וחגים - -

<היו"ר משה גפני:>
גם סתם כל השנה. אני נוסע לשם ורואה מלא. 

<אורי מקלב (יו"ר ועדת המדע והטכנולוגיה):>
אין עוד מקומות שיש בהם כל כך הרבה – זה לא רק ל"ג בעומר. זאת טעות לחשוב. אנחנו לא מדברים כרגע על ההיערכות ועל הביצוע בל"ג בעומר. אנחנו מדברים באופן כללי על מירון כמקום קדוש, כמקום תפילה, כמרכז רוחני, ולאחר מכן גם כמקום שמבקרים בו ומטיילים בו וההשלכות של התיירות הזאת לא הסביבה. זה לא רק למירון כמירון. צריך לדעת שיש עשרות אלפי תיירים שהדבר המרכזי שהם באים אליו זה מירון. לאחר מכן הם גם מבקרים ומסיירים ושוהים פה כפי שתיירים נוהגים לעשות. חוץ מזה מדינה גם חייבת לאזרחיה שלה. 

<היו"ר משה גפני:>
הם נשארים במלונות בגליל. 

<אורי מקלב (יו"ר ועדת המדע והטכנולוגיה):>
ובצימרים ובעוד מקומות. זה ענף שמתפתח, ומי שמתחזק אותו זה התיירות הזאת והביקורים האלה. לכן אנחנו חייבים להסתכל על העניין הזה בצורה אחרת לגמרי. 

<איתן ברושי (המחנה הציוני):>
כמה מקרים כאלה יש בשנה חוץ מ-250 אלף של האירוע. 

<יוסי שוינגר:>
למעלה ממיליון. 

<אורי מקלב (יו"ר ועדת המדע והטכנולוגיה):>
למעלה ממיליון מבקרים. 

<איתן ברושי (המחנה הציוני):>
במשך כל השנה. 

<אורי מקלב (יו"ר ועדת המדע והטכנולוגיה):>
כן. אתה גם מדבר על כאלה ששוהים, זה לא רק ביקור של כמה דקות. 

<היו"ר משה גפני:>
נמצאים בצימרים. 

<אורי מקלב (יו"ר ועדת המדע והטכנולוגיה):>
נמצאים כשוהים בשבתות ובימים טובים. 

<איתן ברושי (המחנה הציוני):>
חשבתי שאפשר לאזן את האוצר - - -

<היו"ר משה גפני:>
לא, לא. זה צריך להיות אתר תיירותי. 

<יוסי שוינגר:>
בל"ג בעומר אין לול אחד פנוי. 

<איתן ברושי (המחנה הציוני):>
התכוונתי להפך, שלמרות שהאתר הזה פעיל כל השנה זאת לא השקעה חד-פעמית, אלא השקעה כל השנה. לכן השיקול הוא לא שיקול של יום-יומיים - -

<היו"ר משה גפני:>
נכון מאוד. 

<איתן ברושי (המחנה הציוני):>
- - ולכן לא מובנת ההתנהלות הזאת. 

<אורי מקלב (יו"ר ועדת המדע והטכנולוגיה):>
אני אגיד לך עוד משהו. ל"ג בעומר והתאריכים האלה לא נופלים בהפתעה. מעבר לכך המספרים רק יגדלו. לפי כל תחזית – לא צריך תחזית של מומחה – יגידו לך שהמספרים של מבקרים גדלים באופן דרמטי. עכשיו צריך לראות מה המדינה עושה. אולי היא אפילו משקיעה בהרבה כסף באופן יחסי, אבל פתרונות פלסתר - - 

<היו"ר משה גפני:>
מה אתה מציע? 

<אורי מקלב (יו"ר ועדת המדע והטכנולוגיה):>
- - אבל גם לא מכמתים את כל ההוצאות שיש מסביב להשקעה במירון. 5,000 שוטרים זאת השקעה של הרבה כסף. אם יהיו דרכים מסודרות לא יצטרכו 5,000 שוטרים, אלא יספיקו 200 שוטרים. לכן התחשיב הכלכלי, כמה צריך להשקיע במירון מעבר לדברים שאמרנו, גם מבחינה פרקטית-תיירותית, ההשקעה לריק יכולה להיות הרבה יותר כדאית. 

המסקנה הראשונה – צריכה להיות התנתקות מהיישוב. כל הבעיות קורות אם אתה לא מתנתק מהיישוב. היישוב לא יכול להיות זה שעוברים דרכו בדרכים שלו. כאן צריך חשיבה אחרת של דרכים חדשות, הגעה חדשה לגמרי. אם זאת הפקעה זאת הפקעה, אם צריך להגיע בדרכים חדשות או דרכי מילוט – רק שני הדברים האלה – התנתקות מהיישוב. תפיסה אחרת – אם ההשקעה גדולה, גם לא של עשרות מיליונים, אלא השקעה הרבה יותר גדולה בתחשיב שנתי של עשר או עשרים שנה זה לא רק השקעה גדולה, אלא גם כדאי כי זה יחזיר את עצמו. תודה רבה. 

<היו"ר משה גפני:>
תודה רבה. חבר הכנסת מוזס ואחריו חבר הכנסת אייכלר. 

<מנחם אליעזר מוזס (יהדות התורה):>
אדוני היושב-ראש, תודה רבה לך. בראשית דברי אני רוצה לשבח את המשטרה ובראשה את מר מיכה טובול, האחראי על כל מבצע מירון בל"ג בעומר. אני יכול להעיד שהבן אדם הזה היה 24 שעות, ואני לא יודע אם הוא ישן שעה או שעתיים. 

<היו"ר משה גפני:>
המשטרה, כל הכבוד. 

<מנחם אליעזר מוזס (יהדות התורה):>
לא, באמת. הבעיה היא שכאן אין סנכרון. שר החינוך פתאום מחליט שזה יום לימודים, ואז פתאום כל התחבורה הציבורית חייבת להסיע תלמידים לבתי ספר. ואז מודיעים לנו שבוע לפני זה שלא יהיו אוטובוסים למירון; אחרי זה מודיעים ששר התחבורה החליט לא להסתכל על משרד החינוך, וכן להקצות אוטובוסים למירון. אז הציבור כולו החליט לעלות בהמוניו להר מירון, ונסעו עשרות אלפי אנשים במוצאי שבת, ויצאו ממקומות המוצא בשעה 1:00 והגיעו ב-7:00-6:00 בבוקר כי עמדו בפקק אחד גדול. למה הפקק? כי למשל מצומת חנניה יש ארבעה נתיבים, אבל מגיעים לכפר שמאי, ומתחיל הכביש הדו-נתיבי. זהו זה. בתכנית ויז'ניצר לפני שבע שנים אני השתתפתי בדיונים האלה, וקבעו שעלינו להרחיב מכפר שמאי לארבעה נתיבים ולהגיע לנחל מירון, לפנות שמאלה לבורמה ב' גם ברחבה של הכביש, ומגיעים למעלה על-יד ר' יוחנן הסנדלר, ואז לא יהיה הציבור שצריך לעלות בכבדות בכל ההר הזה, אלא להפך – מלמעלה פורקים את האוטובוסים ויורדים למטה, ורק למטה אוספים את הציבור שנמצא על ההר במירון. התכנית קיימת. אז מה קרה? בא הרט"ג והתנגד. אני רוצה לבשר לכם בשורה. ישבתי עם שר התחבורה בשבוע שעבר, והוא בישר שהוא הולך להשקיע 300 מיליון שקל מכרמיאל ועד צומת חנניה – אתם יודעים ששם זה כביש דו-נתיבי – ולהפוך את זה לאוטוסטרדה. שאלתי, מה יהיה עם כפר שמאי? הוא אמר, אני מכיר, יש התכניות האלה, אבל קבעו ועדה ממשלתית שתשקיע משהו בגדול ותיתן מהפך לכל העניין הזה. על הדבר הזה אנחנו צריכים לשבת כדי שזה יביא את הפתרון. השאלה, אדוני היושב-ראש, מתי יישבו, מתי יתקדמו, מתי יזוז העניין הזה של הוועדה הממשלתית שיש לה התקציבים? יש תכניות. יש תכנית ויז'ניצר – מה צריכים לעשות? אז לא היו כל הבעיות האלה. 

<היו"ר משה גפני:>
איזו ועדה זאת? 

<מנחם אליעזר מוזס (יהדות התורה):>
בשעתו. 

<היו"ר משה גפני:>
שעתו זה קדנציה אחרת. 

<מנחם אליעזר מוזס (יהדות התורה):>
אנחנו מדברים עכשיו על הוועדה הממשלתית בהשתתפות שר האוצר. 

<היו"ר משה גפני:>
כן, זה בסדר. 

תודה רבה. 

<מנחם אליעזר מוזס (יהדות התורה):>
רק עוד נקודה. יש פתרון של הרכבת שזה הפתרון לאוטובוסים מתחנת המוצא שלא יצטרכו לעמוד שעות ולחכות לאוטובוס בירושלים - - - במודיעין עילית – ויעלו על הרכבת, וזה בסדר גמור. אבל אפילו אם תגיע עם הרכבת לכרמיאל או לתחנת צומת שבע ותעלו לשם עם אוטובוסים תיתקעו בכפר שמאי אם לא תהיה ההרחבה המדוברת הזאת. 

<היו"ר משה גפני:>
תודה רבה. היית ברור לגמרי. 

<מנחם אליעזר מוזס (יהדות התורה):>
זה היינו צריכים לעשות. זה ברור לחלוטין. זה הפתרון השני. התקציבים – בוועדה המיוחדת של שר האוצר, שאני מציע שחברי הכנסת יהיו שם כי אנחנו מכירים טוב יותר מכולם. 

<היו"ר משה גפני:>
תודה רבה. חבר הכנסת אייכלר, אם אפשר בקצרה. 

<ישראל אייכלר (יהדות התורה):>
כמעט נאמר כבר הכול. אני רק רוצה לציין נקודה למה אנחנו צריכים לשבת בוועדת הכספים בעניין הזה. אנחנו דנו בכל הוועדות בעניין, וחשוב מאוד, הרב גפני, שהעלית את העניין הזה. לא לחינם רצינו שזה יהיה בדיון אצלך. הגיע הזמן לעשות משהו מבני ומקיף שיפתח את כל הגליל, את כל המושבים, את כל הקיבוצים. כולם ייהנו, והציבור ייהנה. חייבים לעשות משהו גדול. לא לחינם שאלת כל הזמן וכל הרעיונות של הכבישים לא שמענו ממשרדי הממשלה שהם קיימים. יכול להיות שויז'ניצר עשה את זה, אבל אף ועדה סטטוטורית עוד לא דנה בדבר הזה. לעשות כבישים של ארבעה מסלולים עד למעלה ביוחנן הסנדלר, ולא רק מלמטה. אפשר גם מלמעלה מאזור בית ג'אן. אפשר לעשות שם אזור מפותח, יפה וגדול, ואז גם תחנת מוזס שתספק למי שרוצה לנסוע ברכבת, תהיה לה אוטובוס להגיע עד למעלה. דיברתי עם שר האוצר, ועד שזה יקרה חייבים להפקיע 50 דונם לתחבורה הציבורית. ועדת הכספים חייבת לקחת את זה. אם יהיה שם פתרון דבר ראשון צריך לנטרל את הציבור ולשחרר אותו מהשבי שנקרא אוטובוס. לא יכול להיות ש-200-100 אלף איש ייסעו רק באוטובוס. היום בגלל שיש שם שביל צר אז אומרים, רק אוטובוסים, ואין לי אוטובוסים, ואין לי נהגים. ברגע שיהיה פיתוח גדול – ולכך אני צריך את ועדת הכספים כדי שיהיה כסף גדול, ולדעתי, כסף קואליציוני גם צריך להיכנס לזה. 

<היו"ר משה גפני:>
בחיים לא. 

<ישראל אייכלר (יהדות התורה):>
אז נתווכח בסיעה. 

<היו"ר משה גפני:>
לא נתווכח בשום סיעה. לא יהיה כסף קואליציוני. 

<ישראל אייכלר (יהדות התורה):>
בסדר, אבל מדובר פה בהרבה כסף. 

<מיקי לוי (יש עתיד):>
זה משהו ברמה לאומית.

<היו"ר משה גפני:>
מה השאלה? מה עומד פה לדיון? אתה רוצה לעבור את היועץ המשפטי לממשלה - - - עד ל"ג בעומר של עוד 16 שנה? 

<ישראל אייכלר (יהדות התורה):>
צדקת. אם יהיה כסף אחר אני לא מדבר. אדרבה. בכל מקרה אני לא רוצה שהכסף יהיה תירוץ. חייב להיות פתרון מבני כמו שכולם אומרים ומסכימים. המשטרה צדקה, וגם אני רוצה לשבח את מיכה שעשה עבודת קודש שם - -

<היו"ר משה גפני:>
מה קרה לכם? 

<ישראל אייכלר (יהדות התורה):>
אני לא הייתי אצלו השנה, מה לעשות.

<מיקי לוי (יש עתיד):>
אני יכול ללכת. באתי להגן עליהם.

<היו"ר משה גפני:>
כן, להגן על המשטרה.  

<מנחם אליעזר מוזס (יהדות התורה):>
הם עושים עבודה נפלאה.

<היו"ר משה גפני:>
אל תיסחפו כולכם, גמרנו, די. 

<מנחם אליעזר מוזס (יהדות התורה):>
הסנכרון חסר כאן. צריך סנכרון. זה לא המשטרה במאה שערים, אל תחשוש. 

<היו"ר משה גפני:>
די, די. 

<מנחם אליעזר מוזס (יהדות התורה):>
פעם מחיתי בכל העוצמה, ואני עוד הולך לעשות את זה. 

<היו"ר משה גפני:>
די כבר. זה לא הנושא. 

<מיכל רוזין (מרצ):>
צר לי להיפרד משדולת מיקי לוי.

<ישראל אייכלר (יהדות התורה):>
אני לא רוצה שיסירו את העניין. אני רוצה להתמקד ביצירת מבנה, ולכן אנחנו צריכים את ועדת הכספים ואת משרד האוצר שהוא ממונה גם על מנהל מקרקעי ישראל. גם במישור המידי לשים שם 50 דונם לחניית אוטובוסים בהר למטה, גם לעשות תכנית ממשלתית עם משרד התחבורה של כבישים נרחבים של ארבעה מסלולים לכל האזור, ורק זה יהיה הפתרון. לדעתי, צריך לעשות את זה עכשיו ולא לחכות לל"ג בעומר הבא. 

<היו"ר משה גפני:>
דן קדרון, אתה יכול בדקה? אני חייב לסיים בגלל שיש מליאה. 

<דן קדרון:>
תודה רבה, כבוד היושב-ראש, מנהל הוועדה, וחברי הכנסת מכובדי כולכם. אני דן קדרון מ"תנו יד לחירש נכים למען נכים". היינו בדיון בוועדת משנה לתחבורה ציבורית בנושא של מירון, ואני דיברתי שם ואמרתי שיש הציבור שלנו, ציבור הנכים. הציבור הזה כבר קיבל עונש – פעם אחת הוא היה בריא, ונהיה נכה. הרבה מהנכים הגיעו לשם, ואמרו להם שיחנו את הרכבים שלהם למטה ויעלו למעלה. שאלתי את גברתי ממשרד התחבורה באותו דיון, ולא קיבלתי תשובה. 

<יוסי שוינגר:>
עובדתית זה פשוט לא נכון. 

<דן קדרון:>
קיבלנו הרבה מיילים, משה ואני - -

<היו"ר משה גפני:>
יוסי, אני אאפשר לך להגיב. 

<דן קדרון:>
אמרו לכמה נכים לעלות לתחבורה הציבורית, אבל אי אפשר להתאים אותה לנכים במקום. אני בטוח שבפעם הבאה כל הוועדה המכובדת הזאת עם היושב-ראש, מנהל הוועדה, וכל האנשים המכובדים פה – ציבור הנכים זה לא ציבור שאין מי שידאג לו. זה ציבור שצריך לדאוג לו כי הוא מספיק מוגבל. אני מודה לוועדה ולכולכם - -

<היו"ר משה גפני:>
תודה רבה. 

<דן קדרון:>
צריך לדאוג לציבור הנכים. 

<היו"ר משה גפני:>
מאה אחוז. יוסי שוינגר, בבקשה. 

<יוסי שוינגר:>
יש ואנים ואמבולנסים של עזר מציון. אין נכה אחד שמגיע לחניון ומופנה לתחבורה ציבורית. אני רוצה להיפגש עם הנכה הזה. אני נותן לך חצי שנה למצוא אותו. 

<ישראל אייכלר (יהדות התורה):>
אדוני היושב-ראש, אני חייב לציין שהשנה היה כשל משטרתי של עזר מציון. הם הפסיקו את ההסעה, ונכים לא יכלו לעלות ולא לרדת במשך כמה שעות, ונשארו באמבולנסים. 

<היו"ר משה גפני:>
תודה רבה. אני מבקש לסכם את הדיון. 

<יואב בן צור (ש"ס):>
אני רוצה להגיד מילה.

<היו"ר משה גפני:>
סליחה, לא שמתי לב. 

<יואב בן צור (ש"ס):>
אני רוצה שבוועדה המיוחדת שיושב שר האוצר כולנו נתמוך חד-משמעית שמוזס יהיה חבר בוועדה. 

<מנחם אליעזר מוזס (יהדות התורה):>
להצביע, בבקשה. 

<אורי מקלב (יו"ר ועדת המדע והטכנולוגיה):>
בתור איש מקצוע, לא בתור נבחר ציבור. 

<מיקי לוי (יש עתיד):>
משפט אחד, גפני. 

<היו"ר משה גפני:>
אני אאפשר לך, אבל אנחנו חייבים לסיים. 

<מיקי לוי (יש עתיד):>
הפעלת המשטרה – 2.5 מיליון שקלים כפול 5,000 איש זה כסף זול – אף אחד לא סופר את זה. אם תספור את זה לאורך השנים תבין איזה בזבוז. אפשר להקטין את כוחות המשטרה - - -

<היו"ר משה גפני:>
מה השאלה? אתה רצית לומר משהו? 

<יחיאל רוטמן:>
אני יחיאל, ועליתי למירון עם הבן שלי. חזרתי במוצאי ההילולה. התשתיות היו מצוינות. היו אוטובוסים בשפע, ולצערי, להמשך דבריו של מר מקלב, היו יותר מדי שוטרים. במקום סדרנים היו במקום שוטרים מג"בנים שהתעללו והתאכזרו בצורה איומה לציבור הנוסעים בלי שום סיבה. הבן שלי קיבל דחיפה איומה, ועד היום הוא בטראומה מזה. כל הדרך חזרה הוא בכה. זה קרה בלי שום סיבה ובלי היגיון. זה רק עשה עוד יותר כאוס ולחץ. 

<היו"ר משה גפני:>
המשטרה תגיב על זה. 

<יחיאל רוטמן:>
אני מבקש שזה לא יחזור על עצמו. לדעתי, היו שם יותר מדי שוטרים. יש סדרנים ואנשים אחרים - - -

<מיקי לוי (יש עתיד):>
- - -

<היו"ר משה גפני:>
תודה רבה. המשטרה רוצה להגיב על זה או שאתם רוצים לבדוק את המקרה? 

<מיכה טובול:>
אני לא יכול להגיב על המקרה הזה ספציפית. 

<יחיאל רוטמן:>
זאת הייתה תופעה. זה היה גם לפני ואחרי.

<היו"ר משה גפני:>
תודה רבה. תעביר אלי את המקרה, ואני אעביר את זה למשטרה. המשטרה תגיב. 

אני רוצה לסכם את הדיון. כל הנושא הזה הופך להיות סאגה בלתי מתקבלת על הדעת. מדובר על אירוע תיירותי שכולם מודים שהוא השני בגודלו בישראל. כולם מודים שאם היו משנים תשתיות לא היה צריך כל כך הרבה שוטרים, לא הייתה צריכה להיות כל כך הרבה היערכות, לא היה צריך שכל פעם תהיה ביקורת. אתר הקבר של רבי שמעון בר-יוחאי הוא אתר תיירות כל השנה. בל"ג בעומר זה אירוע מיוחד בגודלו מכיוון שזה היום של ההילולה של ר' שמעון בר-יוחאי. אני נוסע למירון באמצע השנה בסתם יום של חול כשפה יש חופשה. אני לוקח את המשפחה ונוסע. האתר מלא כל הזמן, והכבישים מלאים כל הזמן. אני כבר לא מדבר על הנושא הדתי – זה מביא כלכלה בריאה לגליל. אנשים לוקחים צימרים, מקומות לינה, אנשים נמצאים שם, ואף אחד לא צריך להרגיש בעניין הזה. אני לא רוצה להתבטא התבטאות לא פרלמנטרית. אני נמצא פה הרבה שנים, וגם בוועדת הכספים אני נמצא לא מעט זמן. אני מאשר הרבה מאוד כסף יחד עם החברים לכל מיני מקומות פחות מתוירים. הרבה כסף. אנחנו רואים גם את משרד התחבורה משקיע בפיתוח ומונע תאונות דרכים, וזה מצוין. זה מאפשר הגעה ממקום למקום. משום מה נעלם מהמפה של משרד התחבורה ושל משרד האוצר כל המקום הזה שנקרא מירון. פשוט נעלם. אני נוסע מאזור המרכז כל הזמן על ארבעה נתיבים, כבישים יפים שלא היה פעם. גם כשאני נוסע לדרום זה קורה. ופה עד שמגיעים לשם, ושם זה נעצר. יש לי חשד שיש שרים שרוצים שזה יישאר ככה כדי שיוכלו לקנות חברי כנסת חרדים, שיוכלו לתת להם 4 מיליון שקל או 2 מיליון שקל כדי להביא עוד כמה שוטרים, ויוכלו לפרסם שהשר הזה היה בסדר. אף שר לא בסדר בנושא ש למירון – לא ראש הממשלה, לא השרים – אף אחד לא אשם. אם היה מגיע לשם זמר מארגנטינה כבר מזמן היו שם ארבעה נתיבים. שלא יספרו לי סיפורים. אין כסף לעניין הזה? מה בדיוק הבעיה?

<ישראל אייכלר (יהדות התורה):>
כשהגיע האפיפיור עקרו הר שלם.

<היו"ר משה גפני:>
אני לא נכנס לעניין הפנימי בתוך הר מירון. יש שם הקדשות וכל מיני דברים. אני רוצה את הפיתוח מסביב, ואני רוצה להתנתק מוועד מירון. זה ועד שאני לא רוצה להגיד שהוא מושחת, אבל זה ועד שעושה אפליות לפי הנוחיות של היושב-ראש שם. ואף אחד מכם לא מעז לדבר. על אירוע לאומי מתעסקים בשטויות. אי אפשר לקחת חניונים? אי אפשר לעשות דברים לפחות באירועים הקיימים? אלי באים ומספרים את הסיפורים, ואני אומר את זה. 

אני מבקש שוועדת הכספים תחליט מה שדיברנו. זה לא סוד. דיברתי גם אצל ראש הממשלה וגם עם שר האוצר, שתקום ועדה בין-משרדית שתתוקצב כדי לפתור את הבעיות התשתיתיות שזה גם התחבורה, גם המסלולים, גם האתר וכל מה שנלווה לעניין בטרם יהיה אסון. אני מציע ששר האוצר יהיה יושב-ראש הוועדה, של המטה הזה. יהיה בו מנכ"ל משרד ראש הממשלה, מנכ"ל משרד האוצר, מנכ"ל המשרד לשירותי דת, מנכ"ל משרד הפנים, מנכ"ל משרד התחבורה, מנכ"ל משרד התיירות וארבעה אנשי ציבור שייצגו את הציבור. זה יכול להיות חבר כנסת. עוד נדבר על העניין הזה. לא בטוח שזה אפשרי מכיוון שמדובר על מטה מבצע שהולך לכיוון של ביצוע, ומשנים את המסלולים של התחבורה; הכבישים יורחבו, וזה לא הרבה. להביא תכנית. אני מקבל את מה שאתה אומר, הרב שוינגר, שיכול להיות שצריך בכלל לשנות את ההגעה. צריך, כמובן, להתייעץ איתכם ועם אחרים ועם כל מי שעוסק בעניין הזה. יכול להיות שבין אנשי הציבור גם אתה צריך להיות. אני לא יודע - -

<מנחם אליעזר מוזס (יהדות התורה):>
יש תכנית. 

<היו"ר משה גפני:>
יש תכנית, והיא לא מעניינת איש. התכנית הזאת נעשתה כדי שאתה תאמר את זה כל הזמן. איזה גוף סטטוטורי במדינת ישראל אישר את התכנית הזאת? 

<מיקי לוי (יש עתיד):>
מי יבצע? 

<היו"ר משה גפני:>
לא, מי אישר את זה?

<ישראל אייכלר (יהדות התורה):>
לא היה שום דבר. 

<היו"ר משה גפני:>
אין אישור, שלא יעבדו עלינו. יש לי עוד הצעה. אני קורא לחברי, חברי הכנסת הדתיים והחרדים, שעולים למירון כל הזמן – בואו נקבל החלטה שנפסיק להיות תמימים. זה לא צריך להיות החלטה של ועדת הכספים, שלא יעבדו עלינו. אנחנו יודעים איך מאשרים כבישים, אנחנו יודעים איך מאשרים תשתיות, אנחנו יודעים איך מאשרים תכניות במדינה מסודרת. יש גופים סטטוטוריים שצריכים לקבל החלטות, לא דברים בעלמא. נפסיק את הדבר הזה. שר שלא ישתף פעולה עם המטה הזה לא יקבל תשבחות. תפסיקו עם זה. אני מקבל על עצמי להפסיק. כל שר שיגיד שהוא הולך לתת 2 מיליון שקל או 6 מיליון שקל, אני אשאל אותו, מה עם המטה. מה עם כל הפיתוח? אגב, זה יעלה כסף, שלא תהיה טעות. אנחנו מדברים פה על תכנית שעולה כסף. אנחנו אישרנו הרבה מאוד כספים פי כמה וכמה על דברים פחות חשובים. 

<איתן ברושי (המחנה הציוני):>
אבל זה צריך להיות לפני האירוע הבא. 

<היו"ר משה גפני:>
נכון. אני מדבר על עכשיו. 

לא מקובל דבר כזה, אבל בכל זאת בשביל הטקס שבעניין, אני מבקש – אם מקובל עליכם, חברי הוועדה – להצביע שאנחנו דורשים מהממשלה להקים את המטה הזה. 

מי בעד? מי נגד? מי נמנע? 

הצבעה

בעד ההצעה – רוב

נגד – אין

נמנעים – אין 

ההצעה להקים מטה אושרה. 

<היו"ר משה גפני:>
ההצעה אושרה. תודה רבה, הישיבה נעולה. 

<הישיבה ננעלה בשעה 11:00.>

